《题净梵院清虚堂》
宋代·俞烈

天清蚕麦馀，绿结桃李实。老僧诗衔袖，过我语言质。

怀山意先行，如病梦芝朮。去□才一舍，鞭策不终日。

堂筵新结束，空洞无长物。风来舞翠杉，土暖荣病橘。

欲行意先清，舌评骥不及。何由解鞍卧，夜枕雨潇瑟。

泉清韵磬远，林樾琅玕密。杯寒续飞斟，烟继香绕室。

谈玄契参同，酒旨妙真一。怀新辜雅趣，意懒□健笔。

亦如罢参僧，野禅缚枯律。

作者简介：（?—1213）临安人，字若晦，号盘隐居士。孝宗淳熙八年进士。光宗时以秘书郎出守嘉兴，上供及额即止，不苛取以邀赏。为司封郎官，寻借户部尚书，以忤韩侂胄罢。宁宗嘉定初知镇江府，抚辑流民有方。后权吏部侍郎兼中书舍人，于滥恩斜封，多格阻不行。有《盘隐诗编》、《掖垣制草奏议》、《北征集》等。